ΓΡΑΠΤΗ ΕΡΩΤΗΣΗ E-1356/96 υποβολή: Jean-Yves Le Gallou (NI) προς την Επιτροπή (3 Iουνίου 1996)

Θέμα: Κοινοτικές επιχορηγήσεις προς ενώσεις, ΜΚΟ και διαφόρους οργανισμούς

Δύναται η Επιτροπή να ανακοινώσει τόν πλήρη κατάλογο των ενώσεων, ΜΚΟ ή οργανισμών που επωφελούνται κοινοτικών επιχορηγήσεων για την δημοσιονομική θέση Β7-5032 (Ρόλος των γυναικών στην ανάπτυξη), καθώς και το ακριβές ποσό των επιχορηγήσεων αυτών κατά την τελευταίο λήξαν δημοσιονομικό έτος;

Απάντηση του κ. Pinheiro εξ ονόματος της Επιτροπής (17 Ιουνίου 1996)

Το κονδύλιο του προϋπολογισμού Β7-5051 (προϋπολογισμός 1995) «Ο ρόλος των γυναικών στην ανάπτυξη» έχει ως γενικό στόχο την ευαισθητοποίηση και την παροχή τεχνικής υποστήριξης για να ληφθούν δεόντως υπόψη τα θέματα των δύο φύλων στις πολιτικές, τα προγράμματα και τα σχέδια συνεργασίας για την ανάπτυξη. Ο γενικός αυτός στόχος καθορίζεται και στην ανακοίνωση της Επιτροπής προς το Συμβούλιο και το Κοινοβούλιο σχετικά με την ένταξη θεμάτων που αφορούν τα δύο φύλα στη συνεργασία για την ανάπτυξη ((Έγγρ. COM(95) 423 τελικό)) καθώς και στο ψήφισμα του Συμβουλίου, της 20ής Δεκεμβρίου 1995 όπου υπογραμμίζεται η ανάγκη, στο σύνολο των αναπτυξιακών παρεμβάσεων, να ληφθούν υπόψη οι διαφορές των ρόλων και των καταστάσεων που βιώνουν οι γυναίκες και οι άνδρες (mainstreaming), και να εξασφαλισθεί η δυνατότητα συμμετοχής των γυναικών και των ανδρών και η ωφέλειά τους σε ίση βάση.

Επομένως, οι δράσεις που χρηματοδοτήθηκαν το 1995 βάσει του κονδυλίου αυτού ανταποκρίνοντο κατά προτεραιότητα στον ανωτέρω στόχο. Αφετέρου, χρηματοδοτήθηκαν ορισμένες ιδιαίτερα σημαντικές και στρατηγικές ενέργειες, ειδικότερα στο πλαίσιο της προπαρασκευής και της παρακολούθησης της διάσκεψης του Πεκίνου.

Οι ενέργειες αυτές είναι οι εξής:

- ΜΚΟ WIDE: συνέχεια της διάσκεψης του Πεκίνου - χρηματοδότηση σημαντικών δράσεων που υπέβαλαν πολλές μη κυβερνητικές οργανώσεις (ΜΚΟ) των χωρών ΑΚΕ (70 σχέδια) - Ποσό: 475.800 ECU 7

- ΜΚΟ Genafod (Γουϊνέα Κόνακρι): στήριξη της σύστασης της ομάδας για τα θέματα των δύο φύλων και της ανάπτυξης (GIGED) για τεχνική στήριξη και παρακολούθηση της ένταξης των θεμάτων των δύο φύλων στις αναπτυξιακές παρεμβάσεις της Κοινότητας στη Γουϊνέα Κόνακρι - Ποσό: 30.994 ECU 7

- Υπουργείο oικογένειας και προώθησης της θέσης της γυναίκας στη Ρουάντα: στήριξη του σχεδίου αναθεώρησης της νομοθεσίας και νομική συνδρομή των γυναικών και των παιδιών στη Ρουάντα - Ποσό: 157.845 ECU 7

- ΜΚΟ «Centro de la Mujer Flora Tristan, Περού»: στήριξη της συμμετοχής των ΜΚΟ της Λατινικής Αμερικής στη διαδικασία προπαρασκευής της διάσκεψης του Πεκίνου - Ποσό: 146.227 ECU 7

- ΜΚΟ Profound (Κάτω Χώρες): πειραματικό σχέδιο ενίσχυσης της Ένωσης Γυναικών του Βιετνάμ - Ποσό: 64.708 ECU 7

- Centro de Estudios de la Mujer (Μπουένος Άιρες): μελέτη για την ευαισθητοποίηση των αναπτυξιακών πολιτικών στις ανάγκες των νέων γυναικών - Ποσό: 75.575 ECU 7

- Instituto Brasiliero de Administraηao Municipal: σειρά δημοσιεύσεων για τα θέματα των δύο φύλων στις πολιτικές στον τομέα της αυτοδιοίκησης - Ποσό : 41.279 ECU 7

- Prodemu/Escuela de la Mujer, Χιλή: περιφερειακές συναντήσεις γυναικών ηγετών - Ποσό: 99.565 ECU 7

- Ain o Unnayan Sangstha (Μπαγκλαντές): ευαισθητοποίηση και κατάρτιση των ΜΚΟ όσον αφορά τα δικαιώματα της γυναίκας - Ποσό: 135.750 ECU 7

- Unifem: στήριξη της περιφερειακής συνέχειας του Πεκίνου (Μέση Ανατολή) -Ποσό: 267.650 ECU.